section_heading: Franjevačka crkva na Kaptolu
paragraph_text: Jedan od spomenika u Zagrebu koji je također stradao u potresu 1880. godine jest franjevačka crkva na Kaptolu. Godine 1885. Herman Bollé započinje rad na restauraciji crkve te je obnavlja u neogotičkom stilu. Ruši se toranj i dvije godine iza potresa rade se uglavnom samo najnužniji popravci. Tijekom te iste godine Bollé nadograđuje zvonik s dvije etaže (svaka je bila visoka 18m) te kapom tornja visokom čak 25m. Nakon završetka izgradnje tornja 1886. godine, kreće se s obnovom svetišta crkve, koji je ujedno i preostali gotički dio crkve. Bollé pristupa restauraciji crkve s namjerom da povrati prvobitni izgled građevine te zbog toga uklanja pregrade kojim su bili zazidani donji dijelovi gotičkih prozora, rekonstruira središnje stupove prozora i njihova mrežišta te otvara još jedna prozor na južnoj strani svetišta. Na svodu svetišta zamjenjuju se polomljena rebra novima, a sam svod se nanovo ožbukava. Bollé miče glavni oltar iz svetišta i time otkriva pravokutne gotičke niše. Godine 1901. započinje se s radovima na brodu crkve, koji je bio u potpunosti pregrađen i nadsvođen križno-rebrastim svodovima. Na južnoj strani crkve otvaraju se novi prozori, zbog čega Bollé ruši jedan dio samostanskog krila. U crkvi se nadograđuje novi kor, te se gradi sasvim novo glavno pročelje. Prema zadnjim arhitektovim projektima crkva je dekorativno oslikana i opremljena neogotičkom opremom, a posvećena je 1902. godine.